**SPrÁva o Účasti verejnosti na Tvorbe právneho Predpisu**

Verejnosť bola o príprave návrhu zákona, ktorým sa mení a dopĺňa zákon č. 523/2004 Z. z. o  rozpočtových pravidlách verejnej správy a o zmene a doplnení niektorých zákonov v znení neskorších predpisov informovaná prostredníctvom predbežnej informácie č. PI/2020/160 zverejnenej v informačnom systéme verejnej správy Slov-Lex od 27. júla 2020 do 31. júla 2020.

K predbežnej informácií č. PI/2020/160 boli zo strany verejnosti predložené dve vyjadrenia zo strany Klubu 500 a Agentúry na podporu výskumu a vývoja. Oba subjekty navrhujú, aby sa umožnil presun nevyčerpaných finančných prostriedkov určených na výskum a vývoj do nasledovných rozpočtových rokov. Touto úpravou by bolo umožnené napríklad Agentúre na podporu výskumu a vývoja operatívnejšie vyhlasovať výzvy zamerané na výskum a vývoj v závislosti od aktuálnej spoločenskej potreby a efektívnejšie využívať pridelené finančné prostriedky zo strany prijímateľov – organizácií vykonávajúcich výskum a vývoj. Práve súčasná pandemická situácia poukázala na problém s čerpaním pridelených dotácií, kedy tieto organizácie nie sú schopné efektívne čerpať pridelené finančné prostriedky poskytnuté na príslušný kalendárny rok.

Z hľadiska právnej úpravy zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon č. 523/2004 Z. z.“) uvádzame, že zákon č. 523/2004 Z. z. obsahuje len všeobecnú právnu úpravu týkajúcu sa poskytovania dotácií, pričom poskytovanie dotácií na konkrétne účely je predmetom osobitných právnych predpisov. Z tohto dôvodu nepovažujeme vhodné osobitne v zákone č. 523/2004 Z. z. upravovať podmienky pre poskytovanie dotácií pre oblasť výskumu a vývoja.

Zákon č. 523/2004 Z. z. nevytvára žiadnu prekážku pre podporu viacročných projektov, pričom je na poskytovateľovi dotácií, aby nastavil také podmienky poskytovania dotácií, ktoré by umožňovali podporu projektov aj v priebehu viacerých rokov. Je možné uzatvoriť rámcové zmluvy aj na viac ako 3 rozpočtové roky s tým, že poskytovateľ dotácie by si následne mal zabezpečiť finančné krytie výdavkov/záväzkov vyplývajúcich z uzatvorených zmlúv na ďalšie rozpočtové roky. Z časového hľadiska kapitálové výdavky je možné použiť aj v nasledujúcich dvoch rozpočtových rokoch po rozpočtovom roku, na ktorý boli rozpočtované, pričom na problém s čerpaním výdavkov počas pandémie sa reagovalo špeciálnou právnou úpravou v zákone č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov. Podľa § 33a tohto zákona kapitálové výdavky rozpočtované na rozpočtový rok 2018, ktoré neboli použité do konca roka 2020 v súlade s osobitným predpisom, možno použiť do 31. decembra 2021, pričom lehota podľa zákona č. 523/2004 Z. z. na použitie bežných výdavkov, ktoré boli poskytnuté po 1. auguste 2019 a ktoré nebolo možné použiť z dôvodu negatívnych následkov pandémie, sa považuje za dodržanú, ak sa tieto výdavky použijú najneskôr do dvoch kalendárnych mesiacov nasledujúcich po skončení obdobia pandémie.

Z vyššie uvedených dôvodov považujeme pripomienky za bezpredmetné.